ZOISOVE ŠTIPENDIJE

Zoisove štipendije so spodbuda za doseganje izjemnih dosežkov in s tem ustvarjanje dodane vrednosti na področju znanja, raziskovanja, razvojne dejavnosti in umetnosti. Posebni pogoj za pridobitev je izkazan vsaj en izjemen dosežek in hkrati ustrezen šolski uspeh.

Za izjemne dosežke se štejejo zlasti:

* najvišja mesta na državnem tekmovanju (1. do 3. mesto in podeljeno zlato priznanje),
* priznanja za najboljše raziskovalne naloge (1. do 3. mesto),
* udeležba in najvišja mesta na mednarodnem tekmovanju po predhodnem izboru na državnem tekmovanju na področju znanstvenoraziskovalne dejavnosti, razvojne dejavnosti, umetnosti ter športa, in sicer vsaj na enem od navedenih področjih,
* nagrajeno znanstvenoraziskovalno, razvojno ali umetniško delo na državni ali mednarodni ravni,
* objava znanstvenoraziskovalne naloge v strokovni reviji ali zborniku,
* drugi izjemni dosežki.

Kot ustrezen šolski uspeh se šteje povprečna ocena v zaključnem razredu osnovne šole najmanj **4,70** (za dijaka v prvem letniku) in povprečna ocena v predhodnem šolskem letu najmanj **4,10** (za dijaka od drugega letnika dalje).

Zoisove štipendije podeljuje Javni štipendijski, razvojni, invalidski in preživninski sklad, ki sprejema vloge v skladu z javnim pozivom.

Od šolskega leta 2024/25 bo Zoisova štipendija združljiva z državno štipendijo.

Zoisova štipendija znaša:

za dijaka **142,18** evra na mesec (če se izobražuje v tujini znaša 284,35 evra mesečno)

za študenta **165,87** evra na mesec (če se izobražuje v tujini znaša 331,75 evra mesečno)

Poleg se lahko dodeli tudi dodatek za bivanje, ki znaša 94,78 evra na mesec, ter dodatek za štipendiste s posebnimi potrebami, ki znaša 59,24 evra na mesec.

Več o Zoisovih štipendijah lahko preberete na spletni strani:

<https://www.srips-rs.si/stipendije/zois> ali

<https://www.gov.si/teme/zoisove-stipendije/>